Direktiva Sveta

z dne 25. junija 1991

ki spreminja Direktivo 83/477/EGS o varstvu delavcev pred tveganji zaradi izpostavljenosti azbestu pri delu (druga posebna direktiva v skladu s členom 8 Direktive 80/1107/EGS)

(91/382/EGS)

SVET EVROPSKIH SKUPNOSTI JE

ob upoštevanju Pogodbe o ustanovitvi Evropske gospodarske skupnosti, zlasti člena 118a Pogodbe,

ob upoštevanju predloga Komisije, oblikovanega po posvetovanjih s Svetovalnim odborom o varnosti, higieni in varovanju zdravja pri delu [1],

v sodelovanju z Evropskim parlamentom [2],

ob upoštevanju mnenja Ekonomsko-socialnega odbora [3],

ker člen 118a Pogodbe omogoča, da Svet z direktivami sprejme minimalne pogoje za spodbujanje zboljšav, posebno v delovnem okolju, za zagotovitev višje stopnje varovanja zdravja in varnosti delavcev;

ker se je v skladu z določbami tega člena v teh direktivah treba izogibati takih upravnih, finančnih in zakonskih omejitev, ki bi ovirale nastajanje in razvoj majhnih in srednje velikih podjetij;

ker obveščanje s strani Komisije o njenem programu za varnost, higieno in zdravje pri delu [4] omogoča izdajanje direktiv za zagotavljanje varnosti in zdravja delavcev;

ker je Svet v svoji resoluciji o varnosti, higieni in zdravju pri delu z dne 21. decembra 1987 [5] upošteval namen Komisije, da v bližnji prihodnosti predloži Svetu minimalne pogoje za varovanje pred tveganjem zaradi izpostavljenosti nevarnim, tudi rakotvornim snovem na ravni Skupnosti; ker je menil, da se v zvezi s tem vzame za osnovo načelo zamenjave s priznano nenevarno ali manj nevarno snovjo;

ker je azbest posebno nevarna snov, ki lahko povzroči hujše okvare zdravja in ki jo je mogoče najti v raznih oblikah v številnih okoliščinah pri delu;

ker je treba glede na napredek v znanstvenem spoznanju in tehnologiji ter izkušnje, pridobljene pri uporabi Direktive Sveta 83/447/EGS z dne 19. septembra 1983 o varovanju delavcev pred tveganjem zaradi izpostavljenosti azbestu pri delu (druga posebna direktiva v skladu s členom 8 Direktive 80/1107/EGS) [6], zboljšati varnost delavcev ter znižati prag za ukrepanje in mejne vrednosti, ki so predpisane v Direktivi 83/477/EGS;

ker prepoved uporabe azbesta s postopki razprševanja ni dovolj za preprečitev sproščanja azbestnih vlaken v zrak; ker je treba prepovedati tudi druge delovne postopke, pri katerih se uporabljajo nekatere vrste materiala, ki vsebujejo azbest;

ker še ni mogoče sprejeti odločitve za uveljavitev ene same metode za merjenje koncentracij azbesta v zraku na ravni Skupnosti;

ker je treba to direktivo preveriti do 31. decembra 1995, predvsem ob upoštevanju napredka v znanstvenem spoznanju in tehnologiji ter pridobljenih izkušenj pri uporabi te direktive;

ker nalaga Odločba 74/325/EGS [7], nazadnje spremenjena z Aktom o pristopu iz 1985, da se mora Komisija pri pripravi predlogov na tem področju posvetovati s Svetovalnim odborom o varnosti, higieni in varovanju zdravja pri delu,

SPREJEL NASLEDNJO DIREKTIVO:

Člen 1

Direktiva 83/477/EGS se spremeni, kot sledi:

1. Člen 3(3) se nadomesti z naslednjim:

"3. Če ocena iz odstavka 2 kaže, da je koncentracija azbestnih vlaken v zraku na delovnem mestu brez uporabe osebne varovalne opreme, kakršna se po izbiri države članice izmeri ali izračuna:

(a) za krizotil:

- nižja od 0,20 vlakna na cm3 glede na osemurno referenčno obdobje in/ali

- nižja od kumulativne doze 12,00 vlakna-dni na cm3 v obdobju treh mesecev;

(b) za vse druge vrste azbesta, samega ali v mešanicah, tudi takih, ki vsebujejo krizotil:

- nižja od 0,10 vlakna na cm3 glede na osemurno referenčno obdobje in/ali

- nižja od kumulativne doze 6,00 vlakna-dni na cm3 v obdobju treh mesecev,

se členi 4, 7, 13, 14(2), 15 in 16 ne uporabljajo."

2. Člen 5 se nadomesti z naslednjim:

"Člen 5

Prepoveduje se uporaba azbesta s postopki razprševanja in delovnimi postopki, pri katerih se uporablja izolacijski ali proti zvoku odporen material z nizko gostoto (manj kakor 1 g/cm3), ki vsebuje azbest."

3. V točki (1) člena 7 se tretji odstavek nadomesti z naslednjim:

"V skladu s členom 118a Pogodbe in predvsem z upoštevanjem napredka v znanstvenem spoznanju in tehnologiji ter izkušenj, pridobljenih pri uporabi te direktive, Svet preveri določbe prvega stavka prvega odstavka do 31. decembra 1995, zato da se na ravni Skupnosti uvede ena sama metoda merjenja koncentracije azbesta v zraku;".

4. Člen 8 se nadomesti z naslednjim:

"Člen 8

Uporabljajo se naslednje mejne vrednosti:

(a) koncentracija krizotilnih vlaken v zraku na delovnem mestu:

0,60 vlakna na cm3, izmerjeno ali izračunano glede na osemurno referenčno obdobje;

(b) koncentracija vseh drugih vrst azbestnih vlaken bodisi samih ali v mešanicah, skupaj z mešanicami, ki vsebujejo krizotil, v zraku na delovnem mestu:

0,30 vlakna na cm3, izmerjeno ali izračunano glede na osemurno referenčno obdobje."

5. Člen 9 se nadomesti z naslednjim:

"Člen 9

1. Svet preveri določbe te direktive do 31. decembra 1995 brez poseganja v tretji odstavek točke 1 člena 7 skladno s členom 118a Pogodbe in predvsem z upoštevanjem napredka v znanstvenem spoznanju in tehnologiji ter izkušenj, pridobljenih pri uporabi te direktive.

2. Za upoštevanje tehničnega napredka se priloge k tej direktivi prilagodijo skladno s postopki, opisanimi v členih 9 in 10 Direktive Sveta 80/1107/EGS z dne 27. novembra 1980 o varovanju delavcev pred tveganjem zaradi izpostavljenosti kemičnim, fizikalnim in biološkim dejavnikom pri delu [8]."

6. Člen 12 se spremeni, kot sledi:

(a) odstavku 2 se doda naslednji pododstavek:

"Na zahtevo pristojnih organov se v načrt vključijo podatki o naslednjem:

- naravi in predvidenem trajanju dela,

- mestu, kjer se delo izvaja,

- uporabljenih postopkih, pri katerih delo vključuje ravnanje z azbestom ali materialom, ki vsebuje azbest,

- lastnostih opreme, ki se uporablja za:

- varovanje in dekontaminacijo delavcev, ki izvajajo delo,

- varovanje drugih oseb, ki so navzoče ali so blizu delovišča.";

(b) doda se naslednji odstavek:

"3. Pristojnemu organu je na njegovo zahtevo treba poslati načrt iz odstavka 1 pred začetkom načrtovanega dela."

Člen 2

1. Države članice najpozneje do 1. januarja 1993 sprejmejo zakone in druge predpise, potrebne za uskladitev s to direktivo.

O tem nemudoma obvestijo Komisijo.

Vsaka država članica se v sprejetih ukrepih sklicuje na to direktivo ali pa se nanjo sklicuje ob njihovi uradni objavi. Način sklicevanja je prepuščen državam članicam.

Za dejavnosti pri kopanju azbesta se rok 1. januar 1993 nadomesti s 1. januarjem 1996.

Za Helensko republiko pa velja:

- za rok iz prvega pododstavka 1. januar 1996,

- za rok iz četrtega pododstavka 1. januar 1999.

2. Države članice obvestijo Komisijo o predpisih domače zakonodaje, sprejetih na področju, ki ga ureja ta direktiva.

Člen 3

Ta direktiva je naslovljena na vse države članice.

V Luxembourgu, 25. junija 1991

Za Svet

Predsednik

J.-C. Juncker

[1] UL C 161, 30.6.1990, str. 14.

[2] UL C 284, 12.11.1990, str. 98 in UL C 129, 20.5.1991, str. 93.

[3] UL C 332, 31.12.1990, str. 162.

[4] UL C 28, 3.2.1988, str. 3.

[5] UL C 28, 3.2.1988, str. 1.

[6] UL L 263, 24.9.1983, str. 25.

[7] UL L 185, 9.7.1974, str. 15.

[8] UL L 327, 3.12.1980, str. 8.

--------------------------------------------------